ناروے کی چائلڈ ویلفیئر سروسز

[تصغیر|'''بارنے ورنیٹس (Barnevernets) کی جُتول وے این (Jutulveien)، [اسلو، ناروے، میں واقع ہنگامی پناہ گاہ برائے کم عمر اطفال، بارنے ورنیٹس**: یہ ہنگامی ادارہ (Akuttinstitusjon for Ungdom) ناروے کے دار الحکومت اوسلو کے علاقے Jutulveien 17 پر واقع ہے اور یہ اوسلو میونسپلٹی کے چائلڈ اینڈ فیملی ویلفیئر ایجنسی (Barne- og familieetaten) کے تحت کام کرتا ہے۔ اس ادارے کا قیام 1986 میں عمل میں آیا تھا اور اس کا مقصد ایسے نوجوانوں کو فوری پناہ فراہم کرنا ہے جو کسی سنگین خاندانی مسئلے، تشدد، غفلت یا دیگر خطرناک حالات کا شکار ہوں۔ یہ ادارہ ان نوجوانوں کو ایک محفوظ، منظم اور معاون ماحول فراہم کرتا ہے جہاں وہ وقتی طور پر سکون حاصل کر سکیں اور ان کی زندگی کو بہتر راہ پر لانے کے لیے اقدامات کیے جا سکیں۔ یہاں کام کرنے والا عملہ بچوں کی بہبود کے حوالے سے تربیت یافتہ ہوتا ہے اور ان کی کوشش ہوتی ہے کہ نوجوانوں کی صورتِ حال کو مستحکم کر کے ان کے لیے دیرپا حل نکالا جائے، جیسے کہ خاندان سے دوبارہ ملاپ یا متبادل کفالت (فوسٹر کیئر)۔ یہ ادارہ اوسلو کی بلدیہ کے ماتحت ہے اور ناروے کے وسیع تر چائلڈ ویلفیئر سسٹم کا حصہ ہے، جو اس بات کو یقینی بناتا ہے کہ ہر بچہ محفوظ، معاون اور محبت بھرا ماحول حاصل کرے جہاں وہ اچھی پرورش پا سکے۔]]

**ناروے کی چائلڈ ویلفیئر سروسز*'  (نارویجن: Barnevernet، جس کا مطلب ہے "بچوں کا تحفظ") ناروے میں بچوں کی فلاح و بہبود کی ذمہ دار سرکاری ایجنسی ہے۔ یہ ہر میونسپلٹی میں موجود خدمات پر مشتمل ہے، جنھیں ریاستی اور کاؤنٹی سطح پر مختلف سرکاری ادارے مدد اور نگرانی فراہم کرتے ہیں۔

چائلڈ ویلفیئر سروسز کی قانونی ذمہ داری یہ ہے کہ "وہ اس بات کو یقینی بنائیں کہ ایسے بچے اور نوجوان جو ایسی حالت میں رہتے ہیں جو ان کی صحت اور نشو و نما کے لیے نقصان دہ ہو سکتی ہے، انھیں بروقت ضروری مدد اور نگہداشت فراہم کی جائے۔"  ناروے میں تقریباً 3٪ بچے چائلڈ ویلفیئر سروسز سے کسی نہ کسی قسم کی مدد حاصل کرتے ہیں، جن میں زیادہ تر مدد والدین اور بچے کے لیے راحت کے اقدامات کی صورت میں ہوتی ہے (جیسے مشاورت، رہنمائی، بیرونی معاون رابطے، دن کے وقت کی دیکھ ریکھ تک رسائی، وغیرہ)۔ تقریباً ایک چوتھائی معاملات میں بچوں کو گھریلو ماحول سے باہر رکھا جاتا ہے (زیادہ تر گود ؛ینے والے خاندانوں یا اداروں میں) اور یہ اقدام دیکھ بھال کے احکامات کے تحت کیا جاتا ہے۔

== تنظیم ==

نارویجن چائلڈ ویلفیئر سروسز کا قیام 1992 کے "چائلڈ ویلفیئر ایکٹ" (Child Welfare Act) یا بہ الفاظ دیگر رفاہِ اطفال قانون کے تحت عمل میں آیا، جس کا مقصد یہ ہے کہ:
"ایسے بچے اور نوجوان جو ایسی صورت حال میں رہ رہے ہوں جو ان کی صحت اور نشو و نما کے لیے نقصان دہ ہو سکتی ہے، انھیں بروقت ضروری مدد اور دیکھ بھال فراہم کی جائے" اور
"یہ یقینی بنایا جائے کہ بچے اور نوجوان ایک محفوظ ماحول میں پروان چڑھیں"۔

وزارت برائے اطفال اور مساوات (Norwegian: Barne- og likestillingsdepartementet، مخفف: BLD) بچوں کی فلاح و بہبود کے امور پر اعلیٰ اختیار رکھتی ہے۔ یہ وزارت قوانین و ضوابط تیار کرنے کی ذمہ دار ہے، تاہم یہ کسی انفرادی کیس میں مداخلت نہیں کرتی۔

ناروے کی ہر میونسپلٹی کے لیے لازم ہے کہ وہ اپنی چائلڈ ویلفیئر سروسز رکھے۔
یہ میونسپل ادارے چائلڈ ویلفیئر ایکٹ پر مقامی سطح پر سال بہ سال عملدرآمد کے ذمہ دار ہوتے ہیں، جن میں شامل ہیں: احتیاطی اقدامات، تحقیقات، معاون خدمات، گود لے کر پالنے والے خاندانوں کی منظوری، گود شدہ خاندانوں یا اداروں میں رکھے گئے بچوں کی دیکھ بھال اور نگرانی۔ اس "میونسپل چائلڈ ویلفیئر" کو دو سرکاری اداروں کی معاونت حاصل ہوتی ہے، جو "گورنمنٹ چائلڈ ویلفیئر" کہلاتے ہیں:

نارویجن ڈائریکٹوریٹ برائے اطفال، نوجوان اور خاندانی امور (Barne-, ungdoms- og familiedirektoratet، مخفف: Bufdir): یہ ادارہ بچوں کی فلاح و بہبود کے "نظریاتی" پہلوؤں کا ذمہ دار ہے، جیسے قوانین کی تشریح، تحقیق کی کمیشننگ اور اس کا پھیلاؤ۔

آفس برائے اطفال، نوجوان اور خاندانی امور (Barne-, ungdoms- og familieetaten، مخفف: Bufetat): یہ ادارہ "عملی" امور کا ذمہ دار ہے، جیسے چائلڈ ویلفیئر اداروں کی منظوری و انتظام، گود شدہ خاندانوں کی منظوری اور نظامت۔

اضافی طور پر کاؤنٹی سطح پر درج ذیل ادارے بھی چائلڈ ویلفیئر کے نظام میں شامل ہیں:

* کاؤنٹی سوشل ویلفیئر بورڈز (Fylkesnemnda for barnevern og sosiale saker):
یہ ٹریبیونلز یا اپنے آپ میں عدالتی حیثیت رکھتے ہیں اور کوئی بھی جبری اقدام یا تحویل کا فیصلہ (یعنی والدین سے بچوں کی تحویل واپس لینا) ان کی منظوری کے ساتھ مشروط ہوتا ہے۔ یہ بورڈز وزارت اور کاؤنٹی گورنر سے خود مختار حیثیت رکھتے ہیں۔

* کاؤنٹی گورنرز: یہ حکومت کی نمائندگی کرتے ہیں اور میونسپل اداروں اور چائلڈ ویلفیئر ادارہ جات کی نگرانی کرتے ہیں، نیز اپیلوں کی سماعت بھی کرتے ہیں۔

== مدد اور معاونت ==

نارویجین چائلڈ ویلفیئر سروسز ان بچوں اور ان کے خاندانوں کے لیے اقدامات نافذ کرنے کی ذمہ دار ہے جو ایسے گھریلو ماحول میں رہ رہے ہوں جہاں خاص ضروریات موجود ہوں۔ یہ مدد مختلف صورتوں میں فراہم کی جا سکتی ہے، جن میں شامل ہیں:

* مشاورت (counselling)

* رہنمائی کی خدمات (advisory services)

* عملی امداد (aid measures)

* بیرونی معاون افراد کی فراہمی (external support contacts)

* گھریلو راحت پر مبنی اقدامات (relief measures in the home) اور

* دن کی دیکھ ریکھ تک رسائی (access to day care) 


نارویجین چائلڈ ویلفیئر سروسز کی ہدایات کے مطابق بچوں کو ان کے ذاتی فلاح و بہبود سے متعلق فیصلوں میں شامل ہونے کا حق حاصل ہے۔ انھیں اپنی رائے دینے کا حق ہے، جو ان کی عمر اور ذہنی پختگی کے مطابق تسلیم کیا جاتا ہے۔ یہ حق خاص طور پر ان صورتوں میں لاگو ہوتا ہے جہاں کوئی انتظامی یا قانونی کارروائی ان کے روزمرہ زندگی کو نمایاں طور پر متاثر کر سکتی ہو۔

== فرائض ==

اگر گھریلو ماحول میں کیے گئے اقدامات بچے کی ضروریات کو پورا کرنے کے لیے ناکافی ثابت ہوں، تو چائلڈ ویلفیئر سروسز کو کار روائی کرنا لازمی ہے۔ ایسی صورت میں چائلڈ ویلفیئر سروس والدین کی مشاورت سے بچے کو درج ذیل میں سے کسی جگہ رکھ سکتی ہے:

* فوسٹر کیئر (گود لینے والے خاندان کے یہاں)

* چائلڈ ویلفیئر ادارہ، وہ تنظیمیں جہاں بچوں کی بہتر دیکھ ریکھ کی سہولتیں مہیا ہوں۔

* یا مخصوص والدین - بچہ اقدامات متعارف کروائے جا سکتے ہیں۔

بچے کو والدین کی رضامندی کے بغیر گھر سے الگ کرنا ایک آخری قدم ہوتا ہے جو صرف سنگین حالات میں اٹھایا جاتا ہے، جیسے کہ:

* قابلِ جواز شبہ کے تحت شدید نظر انداز کرنا

* بدسلوکی

* تشدد

* ([[بچوں کا جنسی استحصال|جنسی]]) یا دیگر قسم کا ([[بچوں کااستحصال]])،

* یا اسمگلنگ۔

ایسی کار روائی کے لیے کاؤنٹی سوشل ویلفیئر بورڈ کی منظوری درکار ہوتی ہے، جو میونسپل حکام کی سفارش پر فیصلہ کرتا ہے۔ اگر کوئی معاملہ فوری ہو (یعنی بچے کی جسمانی یا ذہنی صحت کو فوری خطرہ ہو)، تو میونسپل ویلفیئر سروسز کو عارضی طور پر بچے کی نگہداشت سنبھالنے کا اختیار اور فرض حاصل ہوتا ہے۔ یہ عارضی احکامات چھ ہفتوں میں خود بہ خود ختم ہو جاتے ہیں اگر انھیں کاؤنٹی سوشل ویلفیئر بورڈ کی جانب سے توثیق نہ ملے۔
کاؤنٹی بورڈ کے فیصلوں کو صرف عدالت کے ذریعے ہی کالعدم قرار دیا جا سکتا ہے۔

ایسے بچے جنھیں گھریلو ماحول سے باہر رکھا گیا ہو، ان کی اور ان کے والدین کی ترقی اور فلاح و بہبود کی نگرانی کرنا میونسپل چائلڈ ویلفیئر سروسز کی ذمہ داری ہوتی ہے۔

چائلڈ ویلفیئر سروس کے ملازمین کو اپنے موکلین سے متعلق بہت سی نجی معلومات تک رسائی حاصل ہوتی ہے اور وہ سخت راز داری کے اصولوں کے پابند ہوتے ہیں۔ تاہم، اگر چائلڈ ویلفیئر سروس کے فرائض کی انجام دہی کے لیے ضروری ہو تو دوسرے سرکاری اداروں کو معلومات فراہم کی جا سکتی ہیں۔

== اعداد و شمار ==

ناروے کے سرکاری ادارہ [[شماریات ناروے]] (Statistics Norway) کے مطابق سال 2015 کے اختتام پر 36,800 بچوں نے نارویجن چائلڈ ویلفیئر سروسیز سے مختلف اقسام کی مدد حاصل کی۔ یہ کل بچوں کا تقریباً 2.9٪ بنتا ہے۔ان بچوں کی عمر کے اعتبار سے تقسیم کچھ یوں تھی:

* 0 سے 2 سال کے بچے: 12٪

* 3 سے 5 سال: 23٪

* 6 سے 12 سال: 30٪

* 13 سے 17 سال: 35٪

اس کے علاوہ 6,800 نوجوان جن کی عمر 18 سے 22 سال تھی (جو اس عمر کے گروپ کا 1.1٪ بنتے ہیں)، نے بھی فالو اپ کیئر (مابعد مدت دیکھ ریکھ) حاصل کی۔

مدد کے ذرائع کی تقسیم کچھ یوں تھی:

* 36,800 بچوں میں سے 60٪ کو ان کے اپنے خاندانوں کے اندر ہی مدد فراہم کی گئی۔

* 16٪ کو والدین کی رضامندی کے ساتھ گھر سے باہر مدد دی گئی۔

* باقی 24٪ بچوں کو عدالتی حکم کے تحت گھر سے باہر رکھا گیا۔

* 2015 کے اختتام پر 14,850 بچے گھر سے باہر رہ رہے تھے۔ ان میں سے:

* 72٪ گود شدہ خاندانوں (رضاعی خاندانوں) میں رہ رہے تھے،

* 14٪ اتنے بڑے تھے کہ وہ خود سے رہائش اختیار کر سکتے تھے (چائلڈ ویلفیئر سروسز کی نگرانی کے ساتھ)،

* 8٪ مختلف اداروں میں رکھے گئے۔ اور 5٪ کو عارضی طور پر نجی گھروں میں رکھا گیا، جب تک کہ کوئی مستقل حل نہ نکلے۔

مدد کے لیے بنیادی وجوہات درج ذیل تھیں:

* والدین کی تربیتی صلاحیتوں کی کمی: 29٪

* والدین کے ذہنی مسائل: 17٪

* گھریلو تنازعات کا بلند سطح: 11٪

* والدین کا منشیات کا استعمال: 8٪ 

امیگریشن اسٹیٹس کے لحاظ سے کچھ اعداد و شمار یہ ہیں:

* نارویجین والدین کے بچوں میں سے 2.2٪ کو مدد ملی۔

* امیگرنٹ والدین کے ناروے میں پیدا شدہ بچوں کے لیے یہ شرح 3.2٪ تھی۔

* امیگرنٹ بچوں (جن میں بغیر والدین کے آنے والے کم عمر پناہ گزین بھی شامل ہیں) کی شرح 4.9٪ تھی۔

== نارویجین چائلڈ ویلفیئر سروسز سے والدین کی اطمینان کی سطح ==

ایک انٹرویو مطالعے میں، جس میں والدین کے نارویجین چائلڈ ویلفیئر سروسز کے ساتھ رابطے کے تجربات کا جائزہ لیا گیا، یہ بات سامنے آئی کہ والدین کے تجربات مختلف نوعیت کے تھے۔ تاہم مجموعی طور پر مثبت تجربات بیان کرنے والے والدین کی تعداد ان والدین سے زیادہ تھی جنھوں نے مکمل طور پر منفی تجربات رپورٹ کیے۔ ایک سروے مطالعے سے ظاہر ہوا کہ والدین نے چائلڈ ویلفیئر سروسز کے حوالے سے مجموعی طور پر مناسب اطمینان ظاہر کیا۔ ان میں تین چوتھائی والدین نے کہا کہ ان کے کیس مینیجر کا رویہ مہذب اور باعزت تھا۔ لیکن آدھے سے کم والدین چائلڈ ویلفیئر سروسز کی جانب سے فراہم کی جانے والی معلومات (یعنی دستیاب سہولیات اور اقدامات) سے مطمئن نظر آئے۔ والدین کے اطمینان میں اضافے سے منسلک چند اہم عوامل یہ تھے:

* چائلڈ ویلفیئر ورکرز کی پیشہ ورانہ قابلیت

* فیصلوں کے عمل میں والدین کی شمولیت کی سطح

* اور فراہم کردہ معلومات کا معیار۔

ایک الگ مطالعے میں جس میں گودی پرورش میں بچوں کی جگہ بندی کے بعد والدین کے تجربات پر غور کیا گیا، تب یہ بات سامنے آئی کہ کئی والدین نے اپنی والدین ہونے کی شناخت کے ہونے کو ایک چیلنج کے طور پر بیان کیا۔ ایک تحقیقی رپورٹ میں زور دیا گیا کہ جن بچوں کو گودی پرورش میں رکھا گیا ہو، ان کے والدین کے ساتھ مسلسل رابطہ اور فالو اپ نہ صرف ان کی سماجی شمولیت (social inclusion) کے لیے ضروری ہے، بلکہ یہ ان کی ذہنی صحت بہتر بنانے میں بھی مددگار ہوتا ہے۔

== نارویجن چائلڈ ویلفیئر سروسز پر قومی و بین الاقوامی تنقید ==
[[فائل:Sofia Protest Against Barnevernet.jpg|تصغیر|بائیں|ناروے کی چائلڈ ویلفیئر سروسز اور اس کے متعلقہ قانون پر بلغاریہ میں شدید احتجاج]]

نارویجین چائلڈ ویلفیئر سروسز (Barnevernet) کو وقتاً فوقتاً عوامی سطح پر تنقید کا سامنا کرنا پڑتا ہے، خاص طور پر دو بنیادی نکات پر:

* ایک طرف ان پر الزام ہے کہ وہ والدین کی غفلت کے بہت سے کیسز کو نظر انداز کر دیتی ہیں یا بہت دیر سے مدد فراہم کرتی ہیں (یعنی کارروائی کے لیے بہت اونچی حد مقرر ہے)۔

* دوسری طرف ان پر الزام ہے کہ وہ بچوں کی تحویل بہت آسانی سے لے لیتی ہیں (یعنی کار روائی کی حد بہت کم ہے)۔

مجموعی طور پر سروس پر تنقید یہ ہے کہ جب کار روائی کی ضرورت ہو تو سستی دکھاتی ہے اور جب کرتی ہے تو بہت سخت طریقے سے کرتی ہے۔

=== کچھ مجبوریاں یا دشور کن معاملات ===

* رازداری کی پابندی: چائلڈ ویلفیئر سروسز اپنی رازداری کی قانونی ذمہ داری کے باعث انفرادی کیسز پر عوامی بحث میں شامل نہیں ہو سکتیں۔

* ثقافتی اختلافات اور امیگرنٹس: یہ سروس ناروے میں رہائش پزیر تمام بچوں کی فلاح کو یقینی بنانے کی پابند ہے، چاہے ان کے یا ان کے والدین کی قومیت کچھ بھی ہو۔ جہاں نارویجن قانون بچوں کو انفرادی قانونی حقوق دیتا ہے (اقوام متحدہ کے کنونشن برائے حقوقِ طفل کے مطابق)، بعض ثقافتوں میں بچوں کو والدین کی مکمل ملکیت تصور کیا جاتا ہے۔ اس وجہ سے، بعض اوقات ثقافتی تصادم ان سروسز اور امیگرنٹ والدین کے درمیان تنازعات کو بڑھا دیتا ہے۔ اعداد و شمار کے مطابق غیر ملکی ماں باپ کے بچوں کو زبردستی علاحدہ کرنے کا امکان نارویجین بچوں کے مقابلے میں چار گنا زیادہ ہوتا ہے۔

* یورپی عدالتِ برائے انسانی حقوق (ECtHR): 2015 سے 2019 کے دوران یورپی عدالتِ برائے انسانی حقوق نے ناروے کے خلاف 26 مقدمات کی سماعت کی، جن میں سے چند فیصلے ناروے کے حق میں اور کچھ خلاف آئے۔ مثال کے طور پر اسٹرینڈ لابین (Strand Lobben) کیس میں عدالت نے فیملی لائف (عائلی قانون) کے حق (دفعہ 8) کی خلاف ورزی کا فیصلہ دیا۔

* مختلف بین الاقوامی کیسز
;[[بھارت]]
2012 میں ایک بھارتی جوڑے سے بچوں کو علاحدہ کیا گیا۔ الزام تھا کہ ماں بچوں کو "زبردستی کھلاتی" ہے۔ باپ نے اسے "ثقافتی اختلاف" قرار دیا۔ اس کیس پر بھارتی حکومت نے بھی سخت رد عمل دیا۔  

; روس
سابق [[روس]]ی بچوں کے غیر جانب دار فیصلہ کنندہ (ombudsman) [[پاول آستاخوف]] نے الزام لگایا کہ ناروے روسی بچوں کو "آبادی کے مسائل" حل کرنے کے لیے اغوا کرتا ہے — جسے نارویجین میڈیا نے پروپیگنڈا قرار دیا۔

; [[چیک جمہوریہ]]
Eva Michaláková (ایوا میچالاکووا) کے کیس نے خاصی توجہ حاصل کی، جہاں دو بچوں کو والدین کی عدم موجودگی میں علاحدہ کیا گیا۔ اس وقت چیک صدر نے اسے نازی دور کے پروگرام سے تشبیہ دی اور چیک حکومت نے ناروے کو باقاعدہ احتجاجی نوٹ بھیجا۔ بالآخر بچوں کو نارویجین گود شدہ خاندانوں میں رکھا گیا اور ماں کی ملاقات پر پابندی لگا دی گئی۔        

; [[رومانیہ]]، [[پولینڈ]]  اور دیگر
رومانیائی اور نارویجن والدین سے تعلق رکھنے والے خاندانوں کے بچوں کو جسمانی سزا کے الزامات پر تحویل میں لیا گیا، مگر بعد میں عدالت نے سروس کے خلاف فیصلہ دیا۔ ایک نارویجین جوڑے نے ذہنی معذوری کے پرانے الزام کی بنیاد پر نوزائیدہ بیٹیوں کو چھیننے کے خلاف قانونی جنگ جیتی اور بالآخر پولینڈ ہجرت کر گئے۔

Silje Garmo (سیلیے گارمو) ایک نارویجین خاتون تھیں، جنھوں نے ناروے سے فرار ہوکر کر اس قانون کی وجہ سے پولینڈ میں سیاسی پناہ حاصل کی۔ یہ پہلی نارویجین شہری تھی جسے دوسری جنگ عظیم کے بعد یورپ میں پناہ ملی۔  

* عوامی رد عمل اور معاوضے
1945 سے 1980 کے درمیان [[یتیم خانہ|یتیم خانوں]] اور گودی دیکھ ریکھ میں رکھے گئے تقریباً 4000 افراد نے بدسلوکی کے خلاف معاوضہ مانگا۔ ان میں سے 2637 افراد کو تقریباً 220 ملین ڈالر کی رقم دی گئی۔

== مقبول عام ذرائع ابلاغ میں ==



"[[مسز چٹرجی بمقابلہ ناروے]]" (Mrs. Chatterjee vs Norway) ایک 2023 کی بھارتی ہندی زبان میں بننے والی فلم ہے۔ یہ فلم ایک سچی کہانی پر مبنی ہے، ایسے ہی غیر نارویجیائی جوڑے کی کہانی ہے، جن کے رہن سہن ناروے کے عوام سے میل کھاتے اور اسی وجہ سے ان کے بچوں متعلقہ ارباب مجاز تحویل میں لے کر خاص طور پر ماں کو شدید ذہنی تکلیف کا شکار بناتے ہیں۔

فلم کا ماخذ ہے سگاریکا چکربورتی (Sagarika Chakraborty) کی سوانح عمری "The Journey of a Mother" (یعنی ایک ماں کا سفر) جس میں انھوں نے بیان کیا کہ کس طرح ناروے کی چائلڈ ویلفیئر ایجنسی (Barnevernet) نے 2011 میں ان کے بچے چھین لیے اور پھر انھوں نے نسلی تعصب اور اداروں میں رچی بسی "سفید نجات دہندہ" ذہنیت کے خلاف جدوجہد کرتے ہوئے اپنے بچوں کی تحویل واپس حاصل کی۔ فلم نہ صرف ایک جذباتی کہانی ہے بلکہ بین الاقوامی سطح پر چائلڈ ویلفیئر پالیسیوں، ثقافتی فرق اور انسانی حقوق پر بھی روشنی ڈالتی ہے۔

مسز چٹرجی بمقابلہ ناروے فلم پر اگر چیکہ [[ھارت - ناروے تعلقات|بھارت میں ناروے کے سفارت خانے]] نے آگاہ کیا ہے کہ بچوں کی دیکھ ریکھ کو لے کر صورت حال جتنی سنگین بتائی گئی ہے، وہ اتنی نہیں ہے اور بیش تر معاملوں میں صحیح رہنمائی اور دیکھ ریکھ کی کوشش کی جا رہی ہے، تاہم خود ناروے کے لوگ ایک متضاد رائے کے ساتھ سامنے آئے ہیں۔ ترکی کی خبر رساں [[ٹی آر ٹی ورلڈ]] نے [[2023ء]] نے ایک بیس سالہ ناروے کی لڑکی تونیے اوم دہل (Tonje Omdahl) کی اسی طرح کی آپ بیتی پر مبنی ایک مضمون لکھا جس میں اس کی ایک تصویر رانی مکرجی کے ساتھ دکھائی گئی ہے۔ دہل کا کہنا تھا:



یعنی دہل کے مطابق یہ واقعی قابلِ تحسین بات ہے کہ کسی نے آخرکار ناروے کے بچوں کے ٹحفظ کے نظام کے مسائل پر فلم بنائی ہے — اور وہ بھی ایک غیر ملکی فلم، جو اس مسئلے کو بین الاقوامی سطح پر اجاگر کرے گی۔ ناروے کا میڈیا شاذ و نادر ہی کسی انفرادی کیس پر بات کرتا ہے اور اگر کبھی کچھ شائع ہو بھی جائے، تو اکثر حکام اس پر کوئی خاص قدم نہیں اٹھاتے۔ آپ کی کہانی سن کر دل بہت دکھی ہوا۔ میرے والد ایک اکیلے پرورش کنندہ تھے۔ ان پر ایک جھوٹا الزام لگایا گیا کہ وہ میرا استحصال کرتے ہیں، جبکہ حقیقت اس کے بالکل برعکس تھی۔ میرے اسکول میں مسلسل زور زبردستی سے ڈرائے، دبائے، دھمکائے اور ستائے جانے کی کی وجہ سے مچھ کو جسمانی تکلیف تک ہوتی تھی — اور اس سب پر جب میرے والد کھل کر شکایت درج کرنے کی کوشش کی، تو بجائے میری مدد کرنے کے، اسکول کی انتظامیہ نے خود بچوں کی خدمات والوں کو اطلاع دے دی کہ شاید گھر کا ماحول ٹھیک نہیں۔ یہ انتہائی ناانصافی تھی۔ مگر یہ بعید از حقیقت بات تھی۔ اب وقت آ گیا ہے کہ سچ کو سامنے لایا جائے اور ان لوگوں کو بے نقاب کیا جائے جنھوں نے مجھ جیسے معصوم بچوں اور اُن کے والدین کے ساتھ ظلم کیا۔ اب وقت آگیا ہے کہ ان ارباب مجاز کے کارناموں کا حساب لیا جائے۔ 

=== دیگر فلمیں ===
ناروے کی چائلڈ ویلفیئر سروسز پر راست یا زیادہ تنقیدی فلمیں نہیں بنائی گئی ہیں۔ ایسی فلمیں بہت کم ہیں جو براہ راست اسی نظام پر توجہ دیتی ہوں یا پھر ان فلموں کی وجہ سے ناروے اور بیرونی عوام ناروے کی بچوں کو دیکھ ریکھ اور ان کی حفاظت کی پالیسی پر چرچا ہوئی ہو۔ تاہم چند یورپی اور نارویجین فلمیں ہیں جو بچوں کی دیکھ بھال، ریاستی مداخلت اور ادارہ جاتی زیادتی جیسے موضوعات کو اجاگر کرتی ہیں، جو بالواسطہ طور پر اسی بحث کا حصہ ہیں:

1. King of Devil’s Island (2010) (کنگ آف ڈیویلز آئی لینڈ) (2010ء): یہ فلم 1915 میں ایک اصلاحی ادارے (جیل) میں [[بچوں کا استحصال|بچوں پر کیے گئے ظلم]] اور وہاں کے ظالمانہ نظام کے خلاف بغاوت کی کہانی بیان کرتی ہے۔ یہ ناروے کے اصلاحی نظام کی ناکامی کو اجاگر کرتی ہے۔

2. Sons (2006) (سنز) (2006ء): یہ فلم ایک ایسے شخص کی کہانی ہے جو ماضی میں [[بچوں کا جنسی استحصال|بچوں کو جنسی زیادتی]] کا نشانہ بناتا رہا ہے۔ فلم اس بات کا مشاہدہ ہے کہ سرکاری نظام ایسے افراد کے خلاف اکثر مؤثر اقدام نہیں کرتا۔

3. Yohan: The Child Wanderer (2010) (یوہان: آوارہ بچہ (2010ء)): یہ فلم ان بچوں کی حقیقی کہانیوں پر مبنی ہے جو [[غربت]] کے باعث [[نوآبادیات]]ی دور میں [[نقل مکانی]] پر مجبور ہوئے۔ فلم بچوں کی زندگی میں ریاست کی ناکامی اور [[بچوں کی دیکھ ریکھ]] کی کمزوریوں پر روشنی ڈالتی ہے۔

اگرچہ یہ فلمیں بارنے ورنت (ناروے کی چائلڈ ویلفیئر سروسز) پر براہِ راست تنقید نہیں کرتیں، مگر یہ ناروے میں بچوں کے تحفظ، ثقافتی ٹکراؤ اور ریاستی اداروں کے کردار پر اہم سوالات اٹھاتی ہیں۔ "مسز چٹرجی بمقابلہ ناروے" اس لحاظ سے منفرد ہے کہ یہ ایک سچے واقعے پر مبنی ہے اور براہِ راست بارنے ورنت کو نشانہ بناتی ہے، جسے بین الاقوامی سطح پر بہت پزیرائی اور بحث ملی۔

== خلاصہ ==
نارویجن چائلڈ ویلفیئر سروسز (Barnevernet) ناروے کی سرکاری ایجنسی ہے جو بچوں کی فلاح و بہبود کی ذمہ دار ہے اور یہ مقامی میونسپل اداروں کے ذریعے کام کرتی ہے۔ اس کا مقصد ان بچوں کو بروقت مدد فراہم کرنا ہے جو نامناسب گھریلو حالات میں رہ رہے ہوں، جس کے لیے مشاورت، رہنمائی، گود شدہ دیکھ ریکھ اور دیگر سہولیات فراہم کی جاتی ہیں۔ ادارہ 1992 کے چائلڈ ویلفیئر ایکٹ کے تحت قائم ہوا اور اس پر وزارتِ اطفال و مساوات اور کاؤنٹی سوشل ویلفیئر بورڈز کی نگرانی ہوتی ہے۔ سالانہ طور پر ہزاروں بچے اس سے فائدہ اٹھاتے ہیں، جن میں سب سے زیادہ مسائل کے اسباب والدین کی تربیتی کمی، ذہنی بیماری اور منشیات ہوتے ہیں۔ ادارے پر اکثر یہ تنقید ہوتی ہے کہ یہ یا تو بہت دیر سے کارروائی کرتا ہے یا بچوں کو غیر ضروری طور پر والدین سے جدا کر دیتا ہے، خاص طور پر امیگرنٹس کے کیسز میں جہاں ثقافتی اختلافات تنازعات کو بڑھا دیتے ہیں۔ یورپی عدالت برائے انسانی حقوق نے بھی ناروے کے خلاف کئی فیصلے سنائے ہیں۔ متعدد بین الاقوامی کیسز — خصوصاً بھارت، روس، چیک جمہوریہ، رومانیہ اور پولینڈ سے متعلق —میڈیا میں اجاگر ہوئے جن میں والدین نے نارویجین نظام کو ناانصافی اور ثقافتی تعصب کا مرتکب قرار دیا۔ انھی واقعات پر مبنی بھارتی فلم "[[مسز چٹرجی بمقابلہ ناروے]]" (2023) نے ان مسائل کو عالمی سطح پر اجاگر کیا، جس میں ایک ماں کی جدوجہد اور ادارہ جاتی طاقت کے خلاف لڑائی کو بیان کیا گیا ہے۔

== متعلقہ قانون سازی ==

* *Lov av 8.4.1981 nr. 7 om barn og foreldre (barnelova)* [*Act of 8 April 1981 No. 7 relating to Children and Parents (the Children Act)*].
* *Lov av 17.7.1992 nr. 100 om barneverntjenester (barnevernloven)* [*Act of 17 July 1992 No. 100 relating to Child Welfare Services (the Child Welfare Act)*].
* *Lov av 21.5.1999 nr. 30 om styrking av menneskerettighetenes stilling i norsk rett (menneskerettsloven)* [*Act of 21 May 1999 No. 30 relating to Strengthening of the Position of Human Rights in Norwegian Legislation (the Human Rights Act)*] (declaring the [[اقوام متحدہ کنونشن برائے حقوق اطفال]] as Norwegian law).
* *Lov av 4.9.2015 nr. 85 om gjennomføring av konvensjon 19. oktober 1996 om jurisdiksjon, lovvalg, anerkjennelse, fullbyrdelse og samarbeid vedrørende foreldremyndighet og tiltak for beskyttelse av barn (lov om Haagkonvensjonen 1996)* [*Act of 4 September 2015 relating to Implementation of Convention of 19 October 1996 on Jurisdiction, Applicable Law, Recognition, Enforcement and Co-operating in Respect of Parental Responsibility and Measures for the Protection of Children (Act on the Hague Convention)''].

## حوالہ جات

## بیرونی روابط
* Homepage of the Norwegian Child Welfare Services
* Homepage of the County Social Welfare Boards
* Emergency phone 116 111 for children in Norway
* Family counselling for parents who have lost custody of their child

زمرہ:ناروے میں بچوں کی دیکھ ریکھ
زمرہ:ناروے میں بچپن
زمرہ:بہبود اطفال بلحاظ ملک
زمرہ:نارویجن معاشرہ
زمرہ:ناروے کی حکومتی ایجنسیاں
زمرہ:اقوام متحدہ کے معاہدے
زمرہ:بچپن بلحاظ ملک
زمرہ:تبنیت
زمرہ:ناروے میں کلب اور سوسائٹیاں
زمرہ:یتیم خانے